MATKONTROLLEN: Dobbelt så dyrt å kjøpe godteri i kiosken på kinoen. Sjekk priseksemplene.

Matkontrollen har sammenlignet prisen på 14 populære kinogodteri opp mot prisen på identiske varer hos Narvesen og Kiwi.

– Det er uten tvil dyrest å handle snopet sitt på kinoen, sier forbrukerøkonom i Nordea, Elin Reitan, til Matkontrollen.

– Smash er fire ganger så dyrt

Reitan har sammenlignet prisen på godteri og brus i kinokiosken hos Odeon kino og Nordisk Film Kino, opp mot prisene hos Narvesen og Kiwi. Hun sier det er mye å spare på å velge butikken.

Se hele prissammenligningen nederst i artikkelen.

– Det er selvfølgelig praktisk å handle i kinokiosken. Men med så store prisforskjeller tror jeg mange vil vurdere å kjøpe godteriet sitt et annet sted enn på kinoen, sier Reitan.

Hun trekker frem det populære godteriet Smash som en av verstingene.

– Sammenlignet med prisen i butikk er det fire ganger så dyrt i kinokiosken, sier Reitan.

Se Matkontrollen torsdag klokken 20.00 på TV 2 eller på TV 2 Sumo allerede nå!

– Vi er nødt til å ta vår profitt på det

Ivar Halstvedt, administrerende direktør i Odeon, er enig i at enkelte varer i deres kinokiosk er dyre.

– Vi omsetter ganske lite og er nødt til å ta vår profitt på det, mens dagligvare kan ta profitten på mangfoldig ganger større volum, sier Halstvedt til Matkontrollen.

Halstvedt sier at godteri er et tilleggsprodukt som det er helt frivillig å kjøpe.

– Det er dyrt å velge enkelte av disse produktene, gjerne de som media fester seg ved, og det er de store posene med sukkervarer. Men, hvis man ser på snacks, popcorn og drikke, så er det ganske rimelig, sier Halstvedt.

Jannicke Haugen, administrerende direktør i Nordisk Film Kino, sier at de fokuserer mye på å lage gode kampanjer, slik at deres gjester vil komme bedre ut av en handletur hos dem.

– Kiwi har bedre innkjøpsbetingelser og andre marginbehov enn oss, sier Haugen til Matkontrollen.

Haugen forteller at Nordisk Film Kino stort sett har priser som ligger på samme nivå som hos øvrige kioskaktører.